Rezolucija Vijeća i predstavnikâ vlada država članica, koji su se sastali u okviru Vijeća, o ishodu sedmog kruga dijaloga EU-a s mladima

Strategija Europske unije za mlade za razdoblje 2019. – 2027.

(2020/C 212 I/01)

VIJEĆE I PREDSTAVNICI VLADA DRŽAVA ČLANICA, KOJI SU SE SASTALI U OKVIRU VIJEĆA,

PODSJEĆAJUĆI NA TO DA:

1. Rezolucijom o strategiji Europske unije za mlade za razdoblje 2027. – 2019. ( 1 ) utvrđuju se opći ciljevi, vodeća načela i osnova za daljnju suradnju u području mladih na razini EU-a, s posebnim naglaskom na dijalogu EU-a s mladima, planu budućih nacionalnih aktivnosti, europskim ciljevima za mlade i planu rada EU-a za razdoblje 2019. – 2021., pri čemu se u potonjem navode aktivnosti aktualnog i sljedećeg trija predsjedništava.

2. U strategiji se prepoznaje veliki potencijal mladih; mladima se nastoji omogućiti da budu arhitekti vlastitog života; stavljaju im se na raspolaganje potrebni resursi i potiče ih se da postanu aktivni građani te da doprinose oblikovanju politika i unose pozitivne promjene u politiku za mlade i druga relevantna područja politika na lokalnoj, regionalnoj, nacionalnoj i europskoj razini.

3. Rezolucijom o uspostavi smjernica za upravljanje dijalogom EU-a s mladima ( 2 ) utvrđuju se glavni akteri, njihove uloge i organizacijski okvir.

POTVRĐUJUĆI:

4. Sedmi ciklus dijaloga EU-a s mladima tijekom rumunjskog, finskog i hrvatskog predsjedanja u okviru zajedničke teme „Stvaranje mogućnosti za mlade” vrlo je participativan proces s rezultatima koji se temelje na povratnim informacijama s nacionalnih i europskih savjetovanja, kao i na konferencijama EU-a za mlade.

5. U ovoj Rezoluciji u obzir su se uzela mišljenja i očekivanja mladih izražena tijekom sedmog ciklusa dijaloga EU-a s mladima te se predlažu konkretne mjere politike. U tom se kontekstu mora poštovati uloga i autonomija socijalnih partnera u svakoj državi članici, u skladu s nacionalnim praksama.

6. Rumunjsko predsjedništvo usredotočilo se na istraživanje izazova s kojima se suočavaju mladi u pogledu budućnosti rada u podtemi „Kvalitetno zapošljavanje za sve”, izravno povezanoj s europskim ciljem za mlade br. 7 „Kvalitetno zapošljavanje za sve”. Rumunjsko predsjedništvo istodobno je razvilo metodologiju s tematskim okvirom za radne skupine, kako bi one osmislile svoje lokalne, nacionalne i europske dijaloge. Kao temelj za daljnja nacionalna savjetovanja razrađena su pitanja-smjernice nakon rasprava koje su na Konferenciji EU-a za mlade u Bukureštu (ožujak 2019.) održali delegati, a finalizirao ih je trio RO-FI-HR u suradnji s Europskom upravljačkom skupinom ( 3 ) . Vijeće je u svibnju 2019. usvojilo zaključke o mladima i budućnosti rada. ( 4 )

7. Finsko predsjedništvo istaknulo je poboljšanje kvalitete rada s mladima u okviru podteme „Kvalitetan rad s mladima za sve”. Organizacijom Konferencije EU-a za mlade u Helsinkiju (srpanj 2019.) dodatno su razrađeni višestruki zahtjevi za osobe koje rade s mladima kako bi se omogućio visokokvalitetan rad s mladima u različitim kontekstima te radilo na postizanju različitih europskih ciljeva za mlade ( 5 ) . Nadalje, pitanje obrazovanja i osposobljavanja osoba koje rade s mladima također je ispitano u Zaključcima o obrazovanju i osposobljavanju osoba koje rade s mladima ( 6 ) , koje je Vijeće usvojilo u 2019.

8. U okviru podteme hrvatskog predsjedništva istražene su različite mogućnosti za mlade u ruralnim područjima, u skladu s europskim ciljem za mlade br. 6 – Korak naprijed za mlade u ruralnim područjima. Tijekom Konferencije EU-a za mlade u Zagrebu (ožujak 2020.) dodatno se raspravljalo o zaključcima savjetovanja u okviru dijaloga EU-a s mladima, koji su potom predloženi zajedno s preporukama za daljnju provedbu u sklopu svake od triju podtema. Ishod konferencije uzet je u obzir u Zaključcima o pružanju većih mogućnosti za mlade u ruralnim i udaljenim područjima ( 7 )

POZDRAVLJAJU

9. opsežno savjetovanje u okviru dijaloga EU-a s mladima, koje su provele nacionalne radne skupine i europska radna skupina te koje je rezultiralo aktivnim sudjelovanjem više od 56 000 mladih ispitanika diljem Europske unije. Savjetovanja su uključivala ankete, ciljne skupine, velika događanja u okviru dijaloga s mladima, radionice, participativno akcijsko istraživanje i participativne vizualne metode. Inovativni pristup pridonio je većoj participativnosti.

10. ishode konferencija EU-a za mlade održanih tijekom trija predsjedništava RO – FI – HR, kao i zaključke 7. ciklusa dijaloga EU-a s mladima naslovljene „Stvaranje mogućnosti za mlade” ( 8 ) , uključujući podteme „Kvalitetno zapošljavanje za sve”, „Kvalitetan rad s mladima za sve” i „Mogućnosti za mlade u ruralnim područjima”, koje obuhvaćaju niz ključnih preporuka koje su formulirali mladi te koje su, gdje je to primjereno, uključene u sljedeća pozivanja ( 9 )

POZIVAJU DRŽAVE ČLANICE DA U OKVIRU SVOJIH POJEDINAČNIH PODRUČJA NADLEŽNOSTI TE UZ UVAŽAVANJE NAČELA SUPSIDIJARNOSTI:

11. „Kvalitetno zapošljavanje za sve” a) promiču i olakšavaju pravedno postupanje prema mladima na tržištu rada te nastoje ukloniti sve oblike diskriminacije i nejednakosti na radnom mjestu; b) osiguraju jednake mogućnosti za razvoj vještina potrebnih za tržište rada kako bi se omogućio bolji pristup kvalitetnim i održivim radnim mjestima s pravednim i zdravim radnim uvjetima; c) promiču posebno obrazovanje i informiranje mladih te relevantnih aktera na tržištu rada o pravima mladih radnika; d) rade na promicanju i očuvanju zdravog načina života mladih (uključujući mentalno zdravlje) oblikovanjem uvjeta za otpornost na tržištu rada i dobrobit mladih na radnom mjestu; e) promiču dostojanstvene radne uvjete, uključujući, prema potrebi, fleksibilne radne uvjete, kako bi se postigla bolja ravnoteža između poslovnog i privatnog života (10); f) poduzimaju mjere za sprečavanje radnih odnosa koji mogu dovesti do nesigurnih radnih uvjeta te ranjivosti i nesigurnosti mladih radnika; g) preuzmu obvezu zaštite radnih prava mladih, uzimajući u obzir promjenjivu prirodu posla, te da unaprjeđuju pristup odgovarajućoj socijalnoj zaštiti za mlade, imajući pritom na umu različite sredine iz kojih dolaze; h) nastave u svoje nacionalne politike obrazovanja i stjecanja vještina uključivati ključne kompetencije za cjeloživotno učenje, kao i različite praktične, strukovne i transverzalne vještine mladih koje su relevantne za potrebe tržišta rada; i) mladima osiguraju bolji pristup mogućnostima učenja kroz rad, kao što su stažiranje, naukovanje, međunarodno osposobljavanje i praćenje rada – među ostalim i onima kojima su takve mogućnosti nedostupne zbog financijskih ograničenja – uz istodobno pružanje odgovarajuće potpore tijekom programa učenja; j) promiču bolju profesionalnu orijentaciju, usmjeravanje, usluge i mogućnosti strukovne prekvalifikacije za mlade prije i tijekom njihove profesionalne karijere, u suradnji s poslodavcima i s pomoću različitih programa mentorstva, kao što su programi koji se provode za mlade socijalne poduzetnike; k) unaprjeđuju pristup ugovorima o radu na neodređeno vrijeme provedbom dugoročnih projekata EU-a i nacionalnih dugoročnih projekata osmišljenih za promicanje zapošljavanja mladih te s ciljem osiguravanja dostojanstvenih mogućnosti zapošljavanja.

12. „Kvalitetan rad s mladima za sve” a) promiču bolji pristup istraživanju, znanju i stručnom znanju o radu s mladima te provode načela i mjere predložene u različitim dokumentima o europskim politikama u području rada s mladima kako bi se dodatno poboljšala njegova kvaliteta, dostupnost i priznavanje na svim razinama; b) podupiru i olakšavaju pristup kvalitetnom radu s mladima kontinuiranom suradnjom ustanova neformalnog učenja i formalnih obrazovnih ustanova, kao i s pomoću veće vidljivosti; c) promiču standarde kvalitete za rad s mladima i druge okvire za osiguranje kvalitete rada s mladima; d) promiču međusektorsku suradnju te suradnju različitih struka između područja politika za mlade i drugih sektora relevantnih za život mladih na lokalnoj, regionalnoj, nacionalnoj i europskoj razini; e) dodatno promiču digitalan rad s mladima, uključujući digitalne platforme i pametna rješenja, kojima se može doprinijeti podizanju ukupne razine digitalnih vještina i kompetencija mladih; kao i druge oblike rada s mladima i ustanove kao što su centri za mlade, info-točke te rad s mladima u školama i na visokim učilištima; f) povećaju napore za daljnje osnaživanje i motiviranje osoba koje rade s mladima poboljšanjem njihovih radnih uvjeta i osiguravanjem pravedne naknade (11); g) dodatno promiču važnu ulogu koju rad s mladima ima u podupiranju aktivnog sudjelovanja mladih; h) potiču mlade na uključivanje u različite oblike rada s mladima te njegovo osmišljavanje; i) promiču uključiviji rad s mladima putem posebnog, raznolikog i kontinuiranog obrazovanja i osposobljavanja za osobe koje rade s mladima, među ostalim o potrebama različitih skupina u nepovoljnom položaju. To se, prema potrebi, može nadopuniti aktivnostima otvaranja prema javnosti za mlade.

13. „Mogućnosti za mlade u ruralnim područjima” ( 12 ) a) poboljšaju povezanost kako bi se mladima olakšao pristup obrazovnim mogućnostima i mogućnostima zapošljavanja te drugim potrebnim uslugama, među ostalim aktivnostima u slobodno vrijeme, primjerice poboljšanim sredstvima javnog prijevoza, uključujući ekološki prihvatljiva sredstva i, ako je moguće, dijeljenjem privatnog prijevoza; b) promiču strukovne karijere i programe cjeloživotnog učenja koji odgovaraju potrebama lokalnih zajednica, primjerice ponudom stipendija i programa ili pružanjem dodatnih relevantnih informacija; c) istražuju različite oblike rada te promiču ruralna područja kao mjesta prikladna za nova poduzeća, novoosnovana poduzeća i zelena radna mjesta (13) , uključujući održivu poljoprivredu te s njom povezane poljoprivredne aktivnosti. prema potrebi nastoje ostvariti bolju povezanost mogućnosti obrazovanja i osposobljavanja s poljoprivrednim pitanjima, primjerice s pomoću pripravništva i poduzetničkih programa; d) razmatraju poticaje i potporu za mlade kako bi oni lakše odlučili ostati u svojim lokalnim zajednicama tijekom studija i nakon njega te kako bi im se olakšao prijelaz s obrazovanja ili osposobljavanja na zapošljavanje; e) poboljšaju pristup informacijama o mogućnostima zapošljavanja, obrazovanja i osposobljavanja, među ostalim one povezane s programima za poduzetništvo za mlade, kao i o relevantnim programima EU-a, primjerice Europskim snagama solidarnosti i programu Erasmus +, s ciljem ostvarivanja dodatnih mogućnosti za osobni i profesionalni razvoj; f) povećaju mogućnosti za sudjelovanje mladih različitim sredstvima kao što su lokalni i regionalni rad s mladima, volontiranje, uspostava prostorâ za mlade i pristup digitalnim alatima; g) promiču razne objekte povezane s mladima, prema potrebi, putem decentraliziranijih službi za rad s mladima te prostora i info-točaka za mlade; h) promiču pozitivnu sliku i diskurs o ruralnim područjima te seoskim običajima i tradicijama.

POZIVAJU DRŽAVE ČLANICE I KOMISIJU DA U OKVIRU SVOJIH POJEDINAČNIH PODRUČJA NADLEŽNOSTI TE UZ UVAŽAVANJE NAČELA SUPSIDIJARNOSTI:

14. „Kvalitetno zapošljavanje za sve” a) promiču metode neformalnog učenja i istražuju načine na koje se može osigurati formalno priznavanje neformalnog obrazovanja/učenja i volonterskih aktivnosti. Primjerice, Youthpass i slični dostupni alati mogu se poboljšati; b) dodatno podupiru i olakšavaju smisleno sudjelovanje mladih u razvoju i evaluaciji politika tržišta rada, s naglaskom na razvoju i provedbi Garancije za mlade.

15. „Kvalitetan rad s mladima za sve” a) razmotre mjere za daljnji razvoj kvalitetnog rada s mladima s pomoću, primjerice, standardâ kvalitete i drugih okvira za osiguravanje kvalitete, većeg priznavanja, promicanja istraživanja mladih te digitalnih vještina i kompetencija; b) nastave promicati i razmjenjivati iskustva o dobrim praksama u radu s mladima diljem EU-a svim raspoloživim sredstvima, među ostalim s pomoću relevantnih programa EU-a, kao što je Erasmus +; c) promiču prakse i alate koji se upotrebljavaju u različitim državama članicama na nacionalnoj ili regionalnoj razini

16. „Mogućnosti za mlade u ruralnim područjima” a) podupiru smisleno sudjelovanje mladih različitim sredstvima dostupnima na svim razinama, primjerice podupiranjem lokalnih vijeća mladih ili mreža za zastupljenost mladih u ruralnim područjima te ostvarivanjem sinergije s relevantnim programima EU-a kao što su LEADER (CLLD) (14) , Europske snage solidarnosti i program Erasmus + te strukturnim instrumentima EU-a kao što su Europski fond za regionalni razvoj i Europski socijalni fond.

17. vode računa o „zaključcima 7. ciklusa dijaloga EU-a s mladima na temelju aktivnosti dijaloga EU-a s mladima u državama članicama i diljem Europe – Stvaranje mogućnosti za mlade” ( 15 ) pri osmišljavanju i provedbi budućih politika za mlade, u sinergiji s drugim politikama koje utječu na mlade, kao što su obrazovanje i osposobljavanje, zapošljavanje, socijalna pitanja, kultura, digitalizacija, okoliš, klima, sport i zdravlje te istražuju dodatne načine za razvoj i postizanje relevantnih europskih ciljeva za mlade.

18. dijalog EU-a s mladima smatraju prioritetom i osiguraju mu vidljivost te promiču provedbu njegovih rezultata, kao i mogućnosti za sudjelovanje mladih na internetu putem Europskog portala za mlade, s obzirom na to da je taj dijalog ključni instrument na europskoj razini za promicanje smislenog sudjelovanja mladih iz različitih sredina i promicanje bolje suradnje među organizacijama mladih, istraživačima koji se bave mladima i oblikovateljima politika, uključujući dionike iz drugih relevantnih sektora.

19. dodatno jačaju suradnju između različitih dionika u provedbi dijaloga EU-a s mladima, među ostalim trija predsjedništava, Europske upravljačke skupine, nacionalnih radnih skupina, međunarodnih nevladinih organizacija mladih kako bi se, prema potrebi, dodala europska perspektiva te Skupine europskih istraživača iz područja mladih iz Vijeća Europe/Partnerstva za mlade EU-a.

POZIVAJU EUROPSKU KOMISIJU DA:

20. „Kvalitetno zapošljavanje za sve” a) posebnu pozornost posveti mladima u razvoju politika zapošljavanja i socijalnih politika kako bi se olakšao njihov pristup kvalitetnom zaposlenju, (po mogućnosti plaćenim) stažiranjima, boljom suradnjom i uključivanjem svih relevantnih dionika, uključujući obrazovne ustanove i socijalne partnere

21. „Kvalitetan rad s mladima za sve” a) pojača suradnju s Vijećem Europe kako bi se unaprijedilo obrazovanje i osposobljavanje osoba koje rade s mladima te tako poboljšala kvaliteta rada s mladima u Europi

22. „Mogućnosti za mlade u ruralnim područjima” a) vodi računa o europskim ciljevima za mlade i zaključcima dijaloga EU-a s mladima pri istraživanju sinergija između relevantnih političkih i programskih područja, kao što su poljoprivredna politika i politika za mlade, primjerice uspostavom višesektorskih pilot-programa, kako bi se povećale mogućnosti za mlade u različitim regijama

23. promiče dijalog EU-a s mladima te da se njime koristi kao alatom na razini EU-a za savjetovanje s mladima, primjerice u kontekstu Konferencije o budućnosti Europe, europskog zelenog plana, Europskog pakta o klimi i Programa održivog razvoja do 2030., uključujući ciljeve održivog razvoja.

TAKOĐER NAPOMINJU:

24. Raznovrsne participativne metode trebale bi biti uključene u postupak savjetovanja kako bi se ostvarili relevantni rezultati te kako bi se poboljšala komunikacija s mladima, osobito onima s oskudnijim mogućnostima. Osim dijaloga EU-a s mladima, primjena širokog raspona metoda od iznimne je važnosti kada se postupci savjetovanja održavaju u otežanim prilikama, kao što je globalna kriza (npr. COVID-19), s ciljem razvoja otpornijeg, uključivijeg i održivijeg društva. Prema potrebi treba uključiti istraživače u području mladih.

25. Budući trio predsjedništava tijekom sljedećih ciklusa dijaloga EU-a s mladima trebao bi se, prema potrebi, usredotočiti na daljnji rad na uključivanju europskih ciljeva za mlade te njihovoj provedbi na višerazinskoj i međusektorskoj razini, povećavajući njihovu vidljivost kao inspiraciju za mlade Europljane.

26. Opći prioritet sljedećeg trija predsjedništava DE – PT – SI jest „Europa za mlade – mladi za Europu: prostor za demokraciju i sudjelovanje”.

Referentni dokumenti

1. Strategija Europske unije za mlade za razdoblje 2019. – 2027. (16)

2. Smjernice o upravljanju dijalogom EU-a s mladima (17)

3. Zaključci Vijeća o obrazovanju i osposobljavanju osoba koje rade s mladima (18)

4. Zaključci Vijeća o mladima i budućnosti rada (19)

5. 7. ciklus dijaloga EU-a s mladima: Zaključci aktivnosti dijaloga EU-a s mladima u državama članicama i diljem Europe – Stvaranje mogućnosti za mlade (20)

6. Stvaranje mogućnosti za mlade – ishod 7. ciklusa dijaloga EU-a s mladima na Konferenciji EU-a za mlade (Zagreb, 9. – 11. ožujka 2020.) (21)

(1) Rezolucija Vijeća Europske unije i predstavnikâ vlada država članica, koji su se sastali unutar Vijeća, o okviru za europsku suradnju u području mladih: strategija Europske unije za mlade za razdoblje 2019. – 2027. (SL C 456, 18.12.2018., str. 1.).

(2) Rezolucija Vijeća i predstavnika vladâ država članica, koji su se sastali u okviru Vijeća, o utvrđivanju smjernica o upravljanju dijalogom EU-a s mladima: strategija Europske unije za mlade za razdoblje 2019. – 2027. (SL C 189, 5.6.2019., str. 1.).

(3) Vidjeti Rezoluciju o upravljanju dijalogom EU-a s mladima, točke 8. i 9. (SL C 189, 5.6.2019., str. 2.).

(4) SL C 189, 5.6.2019., str. 28.

(5) Izvješće o Konferenciji EU-a za mlade: Youth work (education) in flux: contemporary challenges in an erratic Europe (Fluktuacije u radu s mladima (obrazovanje): suvremeni izazovi u nestabilnoj Europi), Tomi Kiilakoski i Marko Kovačić.

(6) SL C 412, 9.12.2019., str. 12.

(7) SL C 193, 9.6.2020., str. 3.

(8) https://europa.eu/youth/sites/default/files/euyd_youth_dialogue_findings_-_version_for_general_release_24th_feb_2020_1.pdf

(9) U tekstu su označene kurzivom.

(10) Radne metode poput rada na daljinu i rada od kuće bile su iznimno važne tijekom kriznih situacija poput one koju je prouzročio COVID-19.

(11) Ne dovodeći u pitanje ulogu i autonomiju socijalnih partnera te u skladu s nacionalnim praksama.

(12) Ta je podtema dodatno razrađena u Zaključcima o pružanju većih mogućnosti za mlade u ruralnim i udaljenim područjima.

(13) „Zelena radna mjesta” poslovi su u poljoprivredi, proizvodnji, istraživanju i razvoju te administrativnim i uslužnim djelatnostima koje znatno doprinose očuvanju ili obnavljanju kvalitete okoliša (UNEP, 2018.)

(14) https://enrd.ec.europa.eu/leader-clld_en#_edn1

(15) Ibid, bilješka 8.

(16) SL C 456, 18.12.2018., str. 1.

(17) SL C 189, 5.6.2019., str. 1.

(18) SL C 412, 9.12.2019., str. 12.

(19) SL C 189, 5.6.2019., str. 28.

(20) Ibid, bilješka 8.

(21) https://europa.eu/youth/sites/default/files/creating_opportunities_for_youth_-_outcomes_report_27mar2020_v3.pdf